SK Úradný vestník Európskej únie C 251/20

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2005/C 251/29)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÉ INFORMÁCIE

NARIADENIE RADY (EHS) č. 2081/92

„STELVIO“ ALEBO „STILFSER“

č. ES: IT/00255/07.10.2002

CHOP (X) CHZO ( )

Tento oznam je informatívnym zhrnutím. Úplnú informáciu môžu záujemcovia a najmä výrobcovia produktov chránených predmetnou značkou CHOP získať v integrovanej verzii výrobnej špecifikácie u národných útvarov a združení alebo u príslušných útvarov Európskej komisie.

1. Zodpovedný útvar členského štátu

Názov: Ministero delle Politiche Agricole e Forestali Adresa: Via XX Settembre n. 20 – IT-00187 Roma Tel.: (06) 48 19 968 Fax: (06) 42 01 31 26 e-mail: QTC3@politicheagricole.it

2. Žiadateľ

2.1 Názov: Società Cooperativa a r. l. MILKON Südtirol – Alto Adige

2.2 Adresa:

Via Campiglio, 13/a – IT-39100 Bolzano Tel.: (0471) 45 11 11 Fax: (0471) 45 13 33

2.3 Členstvo: Výrobcovia/spracovatelia (X) iné ( )

3. Druh produktu

Trieda 1.3: Syry

4. Špecifikácia

(súhrn požiadaviek podľa článku 4 ods. 2)

4.1 Názov: „Stelvio“ alebo „Stilfser“

4.2 Opis: Pred konzumáciou musí mať syr „Stelvio“ alebo „Stilfser“, zrejúci aspoň 60 dní, valcovitý tvar s plochými alebo takmer plochými stranami a rovnou alebo mierne vydutou pätou a dosahovať tieto rozmery: hmotnosť 8 až 10 kg, priemer 36 až 38 cm a výšku 8 až 10 cm. Percentuálny podiel tuku v sušine sa rovná alebo prevyšuje 50 % a obsah vlhkosti neprevyšuje 44 %. Povrch musí mať charakteristickú premenlivú farebnosť od žltooranžovej po oranžovohnedú. Syr má celistvú štruktúru a poddajnú pružnú konzistenciu, je bledožltý až slamovožltý, s nepravidelnými malými a stredne veľkými dierami.

4.3 Zemepisná oblasť: Výrobná oblasť chráneného označenia pôvodu „Stelvio“ alebo „Stilfser“ zahŕňa okresy provincie Bolzano uvedené vo výrobnej špecifikácii. Konkrétne názov „Stelvio“ označuje hornatý okres národného parku Stelvio, ktorý je medzinárodne známou turistickou destináciou.

4.4. Dôkaz o pôvode: Každá fáza výrobného procesu sa musí monitorovať prostredníctvom dokladovania vstupných produktov (input) a výstupných produktov (output). Týmto spôsobom a prostredníctvom záznamov do príslušných zoznamov chovateľov, výrobcov, spracovateľov, spoločností zabezpečujúcich zrenie a baliarní, ktoré spravuje kontrolný orgán, je zaručená možnosť sledovať pôvod výrobku (od začiatku do konca výrobného procesu a naspäť). Všetky fyzické aj právnické osoby zaznamenané v príslušných zoznamoch budú podliehať kontrole zo strany kontrolného orgánu, ako je ustanovené vo výrobnej špecifikácii a príslušnom pláne kontroly.

4.5 Výrobná metóda: Vo výrobnej špecifikácii sa okrem iného stanovuje, že mlieko používané na výrobu syra „Stelvio“ alebo „Stilfser“ musí byť kravské. Strava dobytku pri chove na salašoch pozostáva z čerstvej trávy, zatiaľ čo dobytok chovaný v stajniach sa musí chovať senom a trávnou silážou – najviac 15 kg na hlavu. Mlieko možno mierne odtučniť, aby malo obsah tuku od 3,45 do 3,60 %. Do mlieka sa pred spracovaním pridáva syridlo z teľaťa, aby teplota pri spracovaní dosahovala 32-33 °C. Mlieko sa zrazí za 20 až 27 minút, potom sa rozdelia syrové zrazeniny a po dosiahnutí želaných rozmerov zrazenín sa hmota začne miešať. Potom dochádza k lisovaniu a po jeho ukončení sa formy nechajú postáť v určitých podmienkach, kým hmota nedosiahne dostatočnú úroveň kyslosti. Pri solení sa forma ponorí do soľného nálevu a následne sa nechá syr zrieť na vhodnom mieste, uložený na drevených doskách.

Chov, skladovanie mlieka a jeho ďalšie spracovanie, syrenie, zrenie a úprava celých foriem musia prebiehať v oblasti uvedenej v bode 4.3, aby bolo možné sledovať pôvod a kontrolovať nezmenenú kvalitu produktu.

4.6 Súvislosti: Kvalitu a osobité vlastnosti tohto syra možno v zásade pripísať typickej vysokohorskej vegetácii, ktorá predstavuje základ výživy zvierat, ale aj jeho starostlivej príprave.

Syr „Stelvio“ alebo „Stilfser“ tradične vyrábaný v oblasti, ktorá sa uvádza v špecifikácii, si po celý čas zachoval svoje zvláštnosti súvisiace s alpským prostredím hornatého kraja Stelvio-Stilfser, v ktorom sa sústreďuje väčšina výroby (vo výške 500 až 2 000 m). Klimatické podmienky a homogénna pôda v oblasti Alto Adige Alpine vplývajú na kvalitu sena, ktorým sa kŕmi dobytok, ako aj na kvalitu syra.

Vytvorenie takého rastlinného bohatstva umožnilo spravovanie lúk ohľaduplné k životnému prostrediu. V niektorých historických textoch sa skutočne opisujú alpské trávy (druhy marbl a madaun), ktoré zvyšovali kvalitu získaného mlieka.

Zrenie syra „Stelvio“ alebo „Stilfser“ predstavuje kľúčovú a charakteristickú fázu výrobného procesu. Uskutočňuje sa na drevených doskách. Predpokladá tradičné spracovanie obracaním a povrchovým umývaním foriem riedkym soľným roztokom aspoň dvakrát týždenne. Do soľného roztoku, ktorý sa používa na umývanie foriem, sa v prvý dvoch-troch týždňoch zrenia pridáva typická pôvodná mikroflóra tvorená rôznymi rodmi aeróbnych baktérií druhov Arthobacterium a Brevibacterium. Rody používané v tejto fáze spôsobujú na formách syra „Stelvio“ alebo „Stilfser“ tvorbu charakteristickej patiny, premenlivé žltooranžovohnedé sfarbenie a niektoré osobité organoleptické vlastnosti (vôňu a chuť). Toto sfarbenie je prirodzené a podmienené prenikaním uvedených pôvodných rodov baktérií. Zloženie tejto zmiešanej kultúry je unikátne a výlučné.

4.7 Kontrolný orgán:

Názov: I.N.E.Q. - Istituto nord Est Qualità Adresa: via Nazionale, 33/35 - IT-33030 Villanova di San Daniele del Friuli (UD). Tel.: (0432) 95 69 51 Fax: (0432) 95 69 55

4.8 Označovanie etiketami: Syr „Stelvio“ alebo „Stilfser“ sa predáva v celku alebo po kúskoch.

Syr „Stelvio“ alebo „Stilfser“ sa predáva v celku s označením pôvodu na etikete, ktorú dostane až po uplynutí šesťdesiatich dní zrenia, a s pečiatkou, na ktorej je uvedená séria, dátum výroby a kód výrobcu.

Celok formy sa v súlade s touto špecifikáciou pokrája na kúsky až po získaní etikety s označením pôvodu. Balenie syra Stelvio po kúskoch sa povoľuje aj mimo oblasti vymedzenej pre CHOP.

Syr „Stelvio“ alebo „Stilfser“ vo forme kúskov sa predáva s označením pôvodu na etikete, ktorú dostane forma vcelku až po uplynutí šesťdesiatich dní zrenia, alebo s nálepkou, ktorú dal na obal oprávnený výrobca pri balení a/alebo s predtlačenou fóliou s chráneným označením pôvodu „Stelvio“ alebo „Stilfser“.

Produkt sa predáva so špeciálnou etiketou, na ktorej je uvedený znak chráneného označenia pôvodu.

Znak pozostáva z červeného nápisu Stilfser alebo Stelvio, ktorého konkrétne vlastnosti sú uvedené vo výrobnej špecifikácii.

4.9 Vnútroštátne požiadavky: —